Poliţiştii de frontieră de la Giurgiu au depistat doi cetăţeni români care încercau să scoată din ţară două autoturisme marca Tesla, în valoare totală de 160.000 de euro, căutate de autorităţile din Norvegia. În același punct de frontieră a fost identificat și un autoturism marca Land Rover căutat de autorităţile din Marea Britanie.

„În data de 09.07.2019, în jurul orei 09.00, la Punctul de Trecere a Frontierei Giurgiu s-a prezentat pentru a efectua formalităţile de frontieră un cetăţean român care conducea o platformă pe care se afla un autoturism marca Tesla, model X, fabricat în anul 2016, însoţit de cetăţeanul român J.A., în vârstă de 36 ani.

Cu ocazia controlului, în baza analizei de risc, poliţiştii de frontieră au efectuat verificări suplimentare în urma cărora au constatat că autoturismul transportat pe platformă, figurează în bazele de date ca fiind bun căutat pentru confiscare, alertă introdusă de autorităţile din Norvegia în data de 27.06.2019”, se precizează într-un comunicat al Poliției de Frontieră.

FOTO: Poliția de Frontieră

În acest timp, polițiștii au observat în apropierea punctului, la marginea drumului, un alt autoturism Tesla, model S. Pentru că a ridicat suspiciuni, şoferul maşinii a fost legitimat. Românul de 39 de ani a declarat că aşteaptă o platformă pentru a transporta autovehiculul în Bulgaria.

„Si de această dată, poliţiştii de frontieră au efectuat verificări cu privire la autoturismul respectiv în bazele de date şi au contactat autorităţile norvegiene care ne-au informat că maşina aparţine unei firme de leasing din Norvegia, fiind astfel emisă o alertă de bun căutat pentru confiscare, în acea zi”, se precizează în același comunicat.

Cei doi români au declarat că transportau mașinile Tesla - unul de 90.000 de euro, iar al doilea, în valoare de 70.000 de euro - în Bulgaria, la solicitarea unui prieten și nu aveau cunoștință despre faptul că acestea se află în atenția autorităților.

„În data de 10.07.2019, în jurul orei 06.00, la Punctul de Trecere a Frontierei Giurgiu s-a prezentat pentru a efectua formalităţile de frontieră cetăţeanul român T.O.A., în vârstă de 34 de ani, la volanul unui autoturism marca Land Rover. În urma verificărilor specifice, poliţiştii de frontieră au constatat că autoturismul figurează ca fiind bun căutat pentru confiscare, alertă introdusă de autorităţile din Marea Britanie, în data 14.08.2018. Faţă de cele constatate, cetăţeanul român a declarat că a cumpărat autoturismul din Marea Britanie în anul 2018 și nu avea cunoștință despre faptul că acesta se află în atenția autorităților”, potrivit Poliției de Frontieră.

FOTO: Poliția de Frontieră

În cele trei cazuri, poliţiştii de frontieră au întocmit dosare penale pentru săvârşirea infracţiunii de„tăinuire”, faptă prevăzută şi pedepsită de art. 270, alin.1, C.P., iar autoturismele în valoare totală de 178.000 euro, au fost indisponibilizate la sediul I.T.P.F. Giurgiu, până la finalizarea cercetărilor.